CELEX: 52020PC0328
Language: mt
Date: 2020-07-20
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2013/680/UE li tawtorizza lir-Renju tad-Danimarka u r-Renju tal-Iżvezja biex jestendu l-applikazzjoni ta’ miżura speċjali li tidderoga mill-Artikoli 168, 169, 170 u 171 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 20.7.2020
            COM(2020) 328 final
            2020/0147(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta’ Implimentazzjoni 2013/680/UE li tawtorizza lir-Renju tad-Danimarka u r-Renju tal-Iżvezja biex jestendu l-applikazzjoni ta’ miżura speċjali li tidderoga mill-Artikoli 168, 169, 170 u 171 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Raġunijiet għall-proposta u l-objettivi tagħha
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  1
                (minn hawn ’il quddiem “id-Direttiva tal-VAT”), il-Kunsill, filwaqt li jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga minn dik id-Direttiva sabiex jissimplifika l-proċedura tal-impożizzjoni tat-taxxa jew sabiex jipprevjeni ċerti tipi ta’ evażjoni jew ta’ evitar tat-taxxa.
            
            
               Id-Danimarka u l-Iżvezja talbu estensjoni tad-deroga eżistenti tagħhom li ngħatat l-ewwel darba bid-Deċiżjoni 2000/91/KE
                  2
                u li ġiet estiża bid-Deċiżjonijiet 2003/65/KE
                  3
               , 2007/132/KE
                  4
                u 2013/680/UE
                  5
               . F’konformità mal-Artikolu 395(2) tad-Direttiva tal-VAT, il-Kummissjoni, f’ittra datata t-2 ta’ April 2020, infurmat lill-Istati Membri l-oħra bit-talba tad-Danimarka u tal-Iżvezja. B’ittra datata t-3 ta’ April 2020, il-Kummissjoni nnotifikat lid-Danimarka u lill-Iżvezja li kellha l-informazzjoni kollha li kienet tikkunsidra meħtieġa biex tqis it-talba.
            
            
               Kuntest ġenerali
            
            
               B’mod konġunt, id-Danimarka u l-Iżvezja introduċew regoli ssimplifikati dwar l-irkupru tal-VAT b’rabta ma’ pedaġġi għall-użu tal-kollegament fiss ta’ Öresund bejn id-Danimarka u l-Iżvezja. Dan tqies li kien meħtieġ peress li r-regoli tal-VAT normali joħolqu dokumentazzjoni eċċessiva għall-kontribwenti u għall-amministrazzjonijiet.
            
            
               Skont ir-regoli normali tal-VAT previsti fl-Artikoli 168, 169, 170 u 171 tad-Direttiva tal-VAT, il-VAT trid titnaqqas jew titħallas lura mill-Istat Membru li fih kienet dovuta jew tħallset. Peress li l-kollegament fiss ta’ Öresund jinsab parzjalment fit-territorju tad-Danimarka u parzjalment fit-territorju tal-Iżvezja, il-VAT imħallsa fuq il-pedaġġ għall-użu tal-kollegament tkun tista’ tiġi rkuprata minn wieħed minn dawn il-pajjiżi sal-punt li t-taxxa tkun relatata mat-territorju tagħhom. Speċifikament 50 % tkun tista’ tiġi rkuprata mid-Danimarka u 50 % mill-Iżvezja.
            
            
               Fil-prattika dan ikun ifisser li l-persuni taxxabbli stabbiliti fid-Danimarka jew fl-Iżvezja jkunu jistgħu jirkupraw 50 % biss tal-VAT fuq id-dikjarazzjonijiet perjodiċi tal-VAT tagħhom fl-Istat Membru ta’ reġistrazzjoni. Il-50 % l-oħra jkollhom jintalbu lura bħala rifużjoni mill-Istat Membru l-ieħor permezz tad-Direttiva 2008/9/KE
                  6
               . Barra minn hekk, il-persuni taxxabbli stabbiliti fi Stati Membri oħra għajr id-Danimarka u l-Iżvezja jkunu meħtieġa jirkupraw il-VAT permezz ta’ żewġ talbiet separati għar-rifużjoni skont id-Direttiva 2008/9/KE, waħda ppreżentata lid-Danimarka u l-oħra lill-Iżvezja. Bl-istess mod, il-persuni taxxabbli stabbiliti barra mit-territorju tal-Unjoni, skont id-Direttiva 86/560/KEE
                  7
                jkollhom jibagħtu t-talbiet għar-rifużjoni kemm lid-Danimarka kif ukoll lill-Iżvezja.
            
            
               Id-deroga eżistenti għad-Danimarka u għall-Iżvezja tissimplifika r-regoli tal-VAT dwar l-irkupru tal-VAT. Fil-fatt, permezz ta’ dik id-deroga, dawn jippermettu li ssir talba waħda għall-irkupru tal-VAT b’rabta mal-pedaġġ. Ir-regoli ssimplifikati applikati huma dawn li ġejjin:
            
            
               –
                     Il-persuni taxxabbli stabbiliti fid-Danimarka u fl-Iżvezja huma intitolati li fid-dikjarazzjoni domestika tal-VAT tagħhom inaqqsu l-ammont sħiħ tal-VAT li jista’ jitnaqqas mill-pedaġġi, inkluż dik il-parti relatata mal-użu tal-kollegament fit-territorju tal-Istat Membru li mhumiex stabbiliti fih.
            
            
               –
                     Għall-irkupru tal-VAT li jista’ jitnaqqas skont il-proċedura stipulata fid-Direttiva 2008/9/KE rigward il-persuni taxxabbli stabbiliti fi Stat Membru għajr id-Danimarka jew l-Iżvezja jew skont il-proċedura stipulata fid-Direttiva 86/560/KEE għall-persuni taxxabbli stabbiliti barra mill-Istati Membri, jenħtieġ li l-applikazzjoni ssir mal-awtoritajiet Żvediżi biss.
            
            
               Id-Danimarka u l-Iżvezja jitolbu li dawn ir-regoli eżistenti ta’ simplifikazzjoni jiġu estiżi għal perjodu ulterjuri. 
            
            
               Skont l-informazzjoni statistika pprovduta mill-Iżvezja, id-deroga li ngħatat għall-persuni taxxabbli tipprovdi simplifikazzjoni sinifikanti tal-irkupru tal-VAT fuq il-pedaġġi tal-kollegament ta’ Öresund, u kienet suċċess. Il-Kummissjoni hija tal-fehma wkoll li dan it-tip ta’ tnaqqis transfruntiera huwa mudell ta’ simplifikazzjoni tal-obbligi tan-negozju li jista’ jiġi estiż permezz ta’ One Stop Shop ġeneralizzat fit-tul.
            
            
               Għalhekk, il-Kummissjoni tikkunsidra li estensjoni ulterjuri hija xierqa. 
            
            
               Dispożizzjonijiet eżistenti fil-qasam tal-proposta
            
            
               Deroga eżistenti mogħtija lid-Danimarka u lill-Iżvezja fl-24 ta’ Jannar 2000 u estiża fil-21 ta’ Jannar 2003, fit-30 ta’ Jannar 2007 u fit-13 ta’ Novembru 2013.
            
            
               Konsistenza ma’ politiki u objettivi oħra tal-Unjoni
            
            
               Mhux applikabbli.
            
         
         
            
               2.RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
            
            
               Konsultazzjoni mal-partijiet interessati
            
            
               Mhux rilevanti.
            
            
               Ġbir u użu tal-għarfien espert
            
            
               Ma kienx hemm ħtieġa ta’ għarfien espert estern.
            
            
               Valutazzjoni tal-impatt
            
            
               Id-Deċiżjoni proposta għandha l-għan li tissimplifika l-proċedura għall-irkupru tal-VAT fuq il-pedaġġi għall-persuni taxxabbli li jużaw il-kollegament fiss ta’ Öresund bejn id-Danimarka u l-Iżvezja u għaldaqstant potenzjalment għandha impatt ekonomiku pożittiv.
            
            
               Fi kwalunkwe każ, l-impatt se jkun limitat minħabba l-kamp ta’ applikazzjoni ristrett tad-deroga.
            
            
               3.ELEMENTI ĠURIDIĊI TAL-PROPOSTA
            
            
               Sommarju tal-azzjoni proposta
            
            
               Awtorizzazzjoni għad-Danimarka u għall-Iżvezja biex japplikaw miżura ta’ deroga mill-Artikoli 168, 169, 170 u 171 tad-Direttiva tal-VAT fir-rigward tad-dritt ta’ tnaqqis għall-persuni taxxabbli.
            
            
               Bażi ġuridika
            
            
               L-Artikolu 395 tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud.
            
            
               Prinċipju tas-sussidjarjetà
            
            
               Il-proposta taqa’ taħt il-kompetenza esklużiva tal-Unjoni. Għaldaqstant, il-prinċipju tas-sussidjarjetà ma japplikax.
            
            
               Prinċipju tal-proporzjonalità
            
            
               Il-proposta tikkonforma mal-prinċipju tal-proporzjonalità għar-raġunijiet li ġejjin:
            
            
               Din id-Deċiżjoni tikkonċerna awtorizzazzjoni mogħtija lil żewġ Stati Membri fuq it-talba tagħhom u ma tikkostitwixxi l-ebda obbligu.
            
            
               Meta wieħed iqis il-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq.
            
            
               Għażla tal-istrumenti
            
         
         
            
               Strumenti proposti: oħrajn.
            
            
               Mezzi oħrajn ma jkunux xierqa għar-raġunijiet li ġejjin:
            
            
               Skont l-Artikolu 395 tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud, huwa possibbli li tingħata deroga mir-regoli komuni tal-VAT biss bl-awtorità tal-Kunsill, filwaqt li jaġixxi b’mod unanimu fuq proposta tal-Kummissjoni. L-uniku strument adattat huwa Deċiżjoni ta’ Implimentazzjoni tal-Kunsill peress li tista’ tiġi indirizzata lil Stat Membru individwali.
            
            
               4.IMPLIKAZZJONI BAĠITARJA 
            
            
               Din il-proposta ma għandha l-ebda implikazzjoni għall-baġit tal-Unjoni.
            
            
               5.ELEMENTI FAKULTATTIVI 
            
            
               Klawżola ta’ rieżami/reviżjoni/estinzjoni
            
            
               Il-proposta fiha klawżola ta’ estinzjoni.
            
            
               2020/0147 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta’ Implimentazzjoni 2013/680/UE li tawtorizza lir-Renju tad-Danimarka u r-Renju tal-Iżvezja biex jestendu l-applikazzjoni ta’ miżura speċjali li tidderoga mill-Artikoli 168, 169, 170 u 171 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  8
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)B’ittri rreġistrati mal-Kummissjoni fl-20 ta’ Frar 2020, id-Danimarka u l-Iżvezja talbu l-awtorizzazzjoni biex jestendu l-applikazzjoni ta’ miżura speċjali li tidderoga mill-Artikoli 168, 169, 170 u 171 tad-Direttiva 2006/112/KE li tirrikjedi li l-persuni taxxabbli jkunu jistgħu jeżerċitaw id-dritt tagħhom li jnaqqsu t-taxxa fuq il-valur miżjud (VAT) jew li jiksbu rifużjoni tagħha fl-Istat Membru fejn tħallset. 
            
            
               (2)F’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni, b’ittra datata t-2 ta’ April 2020, infurmat lill-Istati Membri l-oħra bit-talbiet tad-Danimarka u tal-Iżvezja. B’ittra datata t-3 ta’ April 2020, il-Kummissjoni nnotifikat lid-Danimarka u lill-Iżvezja li kellha l-informazzjoni kollha li kienet tikkunsidra meħtieġa biex tqis it-talbiet.
            
            
               (3)It-talbiet għal deroga jikkonċernaw l-irkupru tal-VAT imħallsa fuq il-pedaġġi għall-użu tal-kollegament fiss ta’ Öresund bejn id-Danimarka u l-Iżvezja. Skont ir-regoli tal-VAT dwar il-post tal-forniment ta’ servizzi relatati ma’ proprjetà immobbli, parti mill-VAT fuq il-pedaġġi għall-kollegament fiss ta’ Öresund trid titħallas lid-Danimarka u parti lill-Iżvezja.
            
         
         
            
               (4)Bid-Deċiżjoni tal-Kunsill 2000/91/KE
                  9
               , id-Danimarka u l-Iżvezja kienu awtorizzati japplikaw miżura speċjali li tippermetti lill-kontribwenti jirkupraw il-VAT minn amministrazzjoni waħda sal-31 ta’ Diċembru 2002, permezz ta’ deroga mir-rekwiżit għall-persuni taxxabbli li jeżerċitaw id-dritt tagħhom li jnaqqsu l-VAT jew li jirċievu rifużjoni tagħha fl-Istat Membru fejn din tkun tħallset. L-awtorizzazzjoni biex tiġi applikata dik il-miżura speċjali sussegwentement ġiet estiża bid-Deċiżjoni tal-Kunsill 2003/65/KE
                  10
                sal-31 ta’ Diċembru 2006 u bid-Deċiżjoni tal-Kunsill 2007/132/KE
                  11
                sal-31 ta’ Diċembru 2013. Bid-Deċiżjoni ta’ Implimentazzjoni tal-Kunsill 2013/680/UE
                  12
               , id-Danimarka u l-Iżvezja kienu awtorizzati japplikaw miżura speċjali li tidderoga mill-Artikoli 168, 169, 170 u 171 tad-Direttiva 2006/112/KE mill-1 ta’ Jannar 2014 sal-31 ta’ Diċembru 2020.
            
            
               (5)Is-sitwazzjoni ġuridika u fattwali li ġġustifikat dik id-deroga ma nbidlitx u għadha teżisti. Għalhekk, jenħtieġ li d-Danimarka u l-Iżvezja jkunu awtorizzati japplikaw il-miżura speċjali matul perjodu limitat ulterjuri. 
            
            
               (6)Id-deroga ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-ġbir tal-VAT.
            
            
               (7)Għalhekk, jenħtieġ li d-Deċiżjoni ta’ Implimentazzjoni 2013/680/UE tiġi emendata skont dan,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Fl-Artikolu 2 tad-Deċiżjoni ta’ Implimentazzjoni 2013/680/UE, id-data “31 ta’ Diċembru 2020” hija sostitwita b’“31 ta’ Diċembru 2027”.
            
            
               Artikolu 2
            
            
               Din id-Deċiżjoni hija indirizzata lir-Renju tad-Danimarka u lir-Renju tal-Iżvezja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006, p. 1.
               
               
                  
                     (2)
                  
                        Id-Deċiżjoni tal-Kunsill tal-24 ta’ Jannar 2000 li tawtorizza lir-Renju tad-Danimarka u lir-Renju tal-Iżvezja japplikaw miżura speċjali li tidderoga mill-Artikolu 17 tas-Sitt Direttiva tal-Kunsill (77/338/KEE) dwar l-armonizzazzjoni tal-liġijiet tal-Istati Membri relatati mat-taxxi fuq id-dħul min-negozju (ĠU L 28, 3.2.2000, p. 38).
               
               
                  
                     (3)
                  
                        Id-Deċiżjoni tal-Kunsill tal-21 ta’ Jannar 2003 li testendi l-applikazzjoni tad-Deċiżjoni 2000/91/KE li tawtorizza lir-Renju tad-Danimarka u lir-Renju tal-Iżvezja japplikaw miżura li tidderoga mill-Artikolu 17 tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ (ĠU L 25, 30.1.2003, p. 40).
               
               
                  
                     (4)
                  
                        Id-Deċiżjoni tal-Kunsill tat-30 ta’ Jannar 2007 li testendi l-applikazzjoni tad-Deċiżjoni 2000/91/KE li tawtorizza lir-Renju tad-Danimarka u r-Renju tal-Iżvezja japplikaw miżura li tidderoga mill-Artikolu 17 tas-Sitt Direttiva tal-Kunsill (77/388/KEE) dwar l-armonizzazzjoni tal-liġijiet tal-Istati Membri dwar taxxi fuq il-valur tal-bejgħ (ĠU L 57, 24.2.2007, p. 10).
               
               
                  
                     (5)
                  
                        Id-Deċiżjoni ta’ Implimentazzjoni tal-Kunsill tal-15 ta’ Novembru 2013 li tawtorizza lir-Renju tad-Danimarka u r-Renju tal-Iżvezja biex jestendu l-applikazzjoni ta’ miżura speċjali li tidderoga mill-Artikoli 168, 169, 170 u 171 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 316, 27.11.2013, p. 39-40).
               
               
                  
                     (6)
                  
                        Id-Direttiva tal-Kunsill 2008/9/KE tat-12 ta’ Frar 2008 li tistabbilixxi regoli dettaljati għar-rifużjoni tat-taxxa fuq il-valur miżjud, prevista fid-Direttiva 2006/112/KE, għal persuni taxxabbli mhux stabbiliti fl-Istat Membru ta’ rifużjoni iżda stabbiliti fi Stat Membru ieħor (ĠU L 44, 20.2.2008, p. 23).
               
               
                  
                     (7)
                  
                        Id-Direttiva tal-Kunsill 86/560/KEE tas-17 ta’ Novembru 1986 fir-rigward tal-armonizzazzjoni tal-liġijiet tal-Istati Membri li għandhom x’jaqsmu mat-taxxi ta’ ċaqliq ta’ flus – Arranġamenti għar-rifond tat-taxxa fuq il-valur miżjud lil persuni taxxabbli li mhumiex stabbiliti fit-territorju tal-Komunità (ĠU L 326, 21.11.1986, p. 40-41).
               
               
                  
                     (8)
                  
                        ĠU L 347, 11.12.2006, p. 1.
               
               
                  
                     (9)
                  
                        Id-Deċiżjoni tal-Kunsill 2000/91/KE tal-24 ta’ Jannar 2000 li tawtorizza lir-Renju tad-Danimarka u lir-Renju tal-Iżvezja japplikaw miżura li tidderoga mill-Artikolu 17 tas-Sitt Direttiva tal-Kunsill (77/338/KEE) dwar l-armonizzazzjoni tal-liġijiet tal-Istati Membri relatati mat-taxxi fuq dħul min negozju (ĠU L 28, 3.2.2000, p. 38).
               
               
                  
                     (10)
                  
                        Id-Deċiżjoni tal-Kunsill 2003/65/KE tal-21 ta’ Jannar 2003 li testendi l-applikazzjoni tad-Deċiżjoni 2000/91/KE li tawtorizza lir-Renju tad-Danimarka u lir-Renju tal-Iżvezja biex japplikaw miżura li tidderoga mill-Artikolu 17 tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ (ĠU L 25, 30.1.2003, p. 40).
               
               
                  
                     (11)
                  
                        Id-Deċiżjoni tal-Kunsill 2007/132/KE tat-30 ta’ Jannar 2007 li testendi l-applikazzjoni tad-Deċiżjoni 2000/91/KE li tawtorizza lir-Renju tad-Danimarka u r-Renju tal-Iżvezja japplikaw miżura li tidderoga mill-Artikolu 17 tas-Sitt Direttiva tal-Kunsill (77/388/KEE) dwar l-armonizzazzjoni tal-liġijiet tal-Istati Membri dwar taxxi fuq il-valur tal-bejgħ (ĠU L 57, 24.2.2007, p. 10).
               
               
                  
                     (12)
                  
                        Id-Deċiżjoni ta’ Implimentazzjoni tal-Kunsill 2013/680/UE tal-15 ta’ Novembru 2013 li tawtorizza lir-Renju tad-Danimarka u r-Renju tal-Iżvezja biex jestendu l-applikazzjoni ta’ miżura speċjali li tidderoga mill-Artikoli 168, 169, 170 u 171 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 316, 27.11.2013, p. 39).